  Туспуктэм: Константин Вознесенских Анжелика Тихонова корреспондент Ижкарысь Архитектор Берш нимо ульчаын 5 номеро кар поликлиникалэн нылпи поликлиникаезлэсь филиалзэ 2022-тӥ арын куарусёнэ усьтозы. Со сярысь Удмуртилэн тӧроез Александр Бречалов Устинов ёросэз ортчон дыръяз вераз, ивортӥз элькун тӧролэн но кивалтэтлэн пресс-службазы. Улосвыл кивалтӥсь выль микрорайонын улӥсьёсын кенешиз но шугъяськытӥсь юанъёссэс кылзӥз. Одӥгез соос пӧлысь – нылпи поликлиника. Та дыре Берш нимо ульчаын 4 сюрс 200 пиналъёс лыдъясько, нош паськытась микрорайонын соослэн лыдзы йылоз но йылоз ай. Нылпи поликлиникалэсь филиалзэ усьтон сярысь вераськонъёс кӧня ке ар мынӥзы. Ужпумез быдэстон понна элькун коньдэт чотын 35 номеро юртлэсь цоколь этажзэ басьтӥзы. Та дыре отын тупатъян ужъёс мыно ини. « Лэсьтӥськисьёс тупатъянэз 15-тӥ гудырикошконозь йылпумъялозы. Эшшо одӥг-кык арня мебель но эм тӥрлык пуктыны кулэ луоз на. Куарусён толэзёзь вань ужъёсты йылпумъяно но адямиосты кутыны кутсконо » Александр Бречалов, Удмуртилэн тӧроез 150 квадрат метрлэсь бадӟым интыем выль филиалын 5 эм участокъёс интыяськозы. Соос сменаосын ужалозы. Эмъюртын педиатръёслэн кабинетъёссы, прививкаос пуктылыны но ӝогатскытэк юрттэт сётыны висъетъёс, кылӥськон инты но регистратура луозы. Кулэ тӥрлык но мебель басьтӥзы ини. Ваньмыз со 1,5 миллион манет тыр усиз. Ватсалом, туэ 1-тӥ куарсёнэ Берш нимо ульчаын выль школа усьтыны чаклало, али со доры сюрес лэсьто.  Тодэ вайытом, 2023-тӥ арын Сарапулын выль поликлиника пуктыны кутскозы.  Тегъёс: Удмуртия Ижкар эмъяськонниос нылпиос АлександрБречалов лэсьтӥськон Тазалык  